Radiokanalen P3 har lavet en sang til OL-vinderen, som har vakt stor harme

’Du ligger der og smiler sjaskvåd’, og ’Du får noget til at vokse og dunke i min krop’. Sådan lyder det om OL-guldvinder Pernille Blume i en musikvideo, som DR’s P3 har lagt på facebook.

I videoen synger en mand i stramme badebukser en hyldest med slet skjulte seksuelle undertoner til svømmeren. Blandt andet indgår ordet 'sæd-depot', og manden tager sig flere gange i skridtet.

Videoen har vakt vrede i kommentarfeltet og bliver beskyldt for at være mandschauvinistisk og pornoficerende.

'Hvad i alverden bilder DR sig ind at lave en nedværdigende, seksualiserende sang om en kvindelig sportsstjerne? Hvor er I ulækre, altså', skriver Trine.

Se også: Blume er dansk fanebærer ved OL's afslutningsceremoni

'Jeg håber ikke, I har brugt en eneste licenskrone eller statsstøtte-krone på at lave sådan noget, undskyld, pis og elendighed, tror da fa'en, at nogle partier vil skære i støtten, når I disker op med sådan noget jammerlighed, skriver Aske.

'Vanvittigt, seksualiserende og mandschauvinistisk lort. Kan I virkelig ikke bruge licenspengene bedre? Har aldrig set mage', mener Irene.

Og Peder skriver:

'P3's sang om den danske OL-guldvinder i svømning er noget af det mest mandschauvinistiske, kvindekønsobjektificerende og pornoficerende, jeg længe har set'.

Se videoen her:

Men i virkeligheden har det været P3's intention at udstille måden, der bliver talt om kvindelige sportsudøvere på, forklarer digital redaktør på P3 Jonas Delfs.

- Vi har selv været med til at hylde Pernille Blume for en utrolig flot indsats. Alligevel har vores indtryk været, at hun har fået uproportionelt stor mediedækning, og vores bedste bud er, at det er fordi, hun er smuk. Så ideen var, at vi ville udstille sexisme ved at lave en super karikeret video, siger han.

- Hvis det er ment som en karikatur, hvorfor har videoen så fået så negative kommentarer?

- Jeg tror ikke, det er tydeligt nok, at det er en karikatur. Den første bølge af reaktioner, som primært kom fra folk, der var P3-fans i forvejen, var overvejende positiv. Efterhånden som videoen er kommet bredere ud, er der kommet negative reaktioner, siger Jonas Delfs og fortsætter:

Flotte fotos: Her er OL's lækreste babes

- Den er klam og ulækker, og jeg synes også personligt, at der er fraser, der går over stregen. Men sådan er det, når man går til stregen. Så kommer man af og til til at træde over. At nogen reagerer på det, forstår jeg godt.

- Hvilke fraser går over stregen?

- Ordet sæd-depot synes jeg, var ret ulækkert. Det skulle have været redigeret ud. Hvordan folk reagerer er tydeligvis forskelligt, siger han.

Ikke alle er kritiske over for videoen, som er set over 80.000 gange. Blandt andre skriver Marie:

- Omg folkens, find lige den gode danske humor frem og så LÆS, hvad P3 skriver - og prøv endda at forstå, hvad deres pointe omkring sangen er.

Se også: OL-vinder fejrer fræk fødselsdag uden kæreste

P3 har siden videoen blev lagt op fredag tilføjet en forklarende tekst i tråden, men der er ingen planer om at pille videoen af eller redigere i den.

- Jeg synes, vi skal kunne stå på mål for den. Vi sletter generelt ikke, men retter i det omfang, det teknisk kan lade sig gøre. Men når vi tydeligvis ikke er lykkedes 100 procent med den, skal vi ikke udgive videoen igen i en rettet version, siger Jonas Delfs.

Et par af kommentarerne på facebook er fra folk, som har klaget til DR over videoen, men Jonas Delfs har endnu ikke modtaget nogen klager, siger han.

Se også: Guld-Blume brød sammen for åben skærm

Pernille Blume er blevet 'tagget' i facebookopslaget, men det vides ikke, om hun har set videoen. Det har ikke været muligt at få en kommentar fra guldvinderen.